Nors žalioji arbata gaminama iš tų pačių kininio arbatmedžio lapelių kaip ir juodoji arbata, jų fermentacija yra kur kas mažesnė. Japonijoje paplitęs arbatos lapelių garinimo metodas, todėl iš šios šalies kilusi arbata (Sencha, Genmaicha) būna ryškesnės žalios spalvos. Tuo tarpu kiniška arbata (Gunpowder, Longjing) yra džiovinama tam skirtoje keptuvėje. Yra ir dar viena kiniškos arbatos rūšis - Puer. Jos paruošimo būdas skiriasi nuo visų kitų, nes nuskinti lapeliai yra kurį laiką presuojami drėgni ir tik vėliau džiovinami. Būtent šios arbatos teigiamas poveikis organizmui laikomas stipriausiu iš visų žaliųjų arbatų.
Nors žalioji arbata yra laikoma sveikesne, žinovai teigia, jog viskas priklauso nuo arbatos kokybės ir jos paruošimo būdo. Žaliojoje arbatoje šiek tiek mažiau kofeino, gausu vitaminų B2, C ir folio rūgšties. Norint įsisavinti visas naudingas šios arbatos savybes ir pajausti ryškiausią skonį, rekomenduojama užpilti ne karštesniu nei 80 °C temperatūros vandeniu.